《公署井诗》
宋代·陈舜俞

老屋荫大井，置绠百尺修。
疏凿不知年，人其古诸侯。
源从卞山不，涓涓无时休。
旱地千里赤，渊泉独清浮。
六月如焰火，寒冽冰雪侔。
万有滨双溪，卓此名一州。
累累挈瓶人，踵门日见投。
宾至遽欲起，命酌辄复留。
岂不敌醍醐，渴疾饮以瘳。
庠序阙讲问，闇浅谁予求。
自反对井德，饮水良可羞。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。